32001D0634
L 221/50
JURNALUL OFÍCIAL AL UNIUNII EUROPENE
DECIZIA COMISIEI
din 16 august 2001
de stabilire a unor condiții speciale de reglementare a importurilor de produse pescărești originare sau provenind din Guineea
[notificată cu numărul C(2001) 2525]
(Text cu relevanță pentru SEE)
(2001/634/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 91/493/CEE a Consiliului din 22 iulie 1991 de stabilire a condițiilor de sănătate pentru producția și introducerea pe piață a produselor pescărești (1), modificată ultima dată prin Directiva 97/79/CE (2), în special articolul 11,
întrucât:
(1)
Un expert al Comisiei a efectuat o inspecție în Guineea pentru a controla condițiile în care sunt produse, depozitate și expediate către Comunitate produsele pescărești.
(2)
Dispozițiile legale din Guineea privind inspecțiile sanitare și controlul produselor pescărești pot fi considerate echivalente cu cele stabilite de Directiva 91/493/CEE.
(3)
În special, „Direction nationale des pêches maritimes (DNPM)” din „Ministère de la pêche et de l'aquaculture” este în măsură să verifice în mod eficient punerea în aplicare a legislației în vigoare.
(4)
Cu toate acestea, inspecția în Guineea a identificat anumite deficiențe în ceea ce privește condițiile de igienă în unitățile de procesare și preparare a produselor pescărești. S-au semnalat de asemenea deficiențe ale controalelor sanitare aplicate procesării și preparării produselor pescărești. În consecință, pot fi autorizate pentru importul în Comunitate numai produsele pescărești care nu au fost supuse altor operațiuni de preparare sau procesare decât refrigerarea și congelarea.
(5)
Modalitățile de obținere a certificatului de sănătate prevăzut la articolul 11 alineatul (4) litera (a) din Directiva 91/493/CEE trebuie să includă definiția unui model de certificat, cerințele minime privind limba/limbile în care trebuie întocmit și calitatea persoanei împuternicite să-l semneze.
(6)
În conformitate cu articolul 11 alineatul (4) litera (b) din Directiva 91/493/CEE, pachetele cu produse pescărești ar trebui să aibă un marcaj care să menționeze numele țării nemembre și numărul autorizației/de înregistrare al unității, vasului de prelucrare, depozitului frigorific sau al vasului frigorific de origine, cu excepția anumitor produse congelate.
(7)
În conformitate cu articolul 11 alineatul (4) litera (c) din Directiva 91/493/CEE, trebuie întocmite o listă a unităților, vaselor de prelucrare sau depozitelor frigorifice autorizate și o listă a vaselor frigorifice echipate în conformitate cu punctele1-7 din anexa II la Directiva 92/48/CEE a Consiliului (3). Aceste liste trebuie întocmite pe baza unei comunicări din partea DNPM către Comisie. În consecință, DNPM trebuie să asigure respectarea prevederilor stabilite în acest sens în articolul 11 alineatul (4) din Directiva 91/493/CEE.
(8)
DNMP a oferit garanții oficiale privind respectarea normelor stabilite în capitolul V din anexa la Directiva 91/493/CEE privind controlul produselor neprocesate și privind respectarea unor cerințe de igienă echivalente cu cele prevăzute în directiva în cauză.
(9)
Cu toate acestea, inspecția a semnalat unele deficiențe în procedura urmată de DNPM pentru autorizarea/suspendarea unităților și vaselor și, în consecință, pentru modificarea listei unităților și vaselor din care sunt autorizate importurile va fi nevoie de o nouă inspecție locală efectuată de experții Comunității.
(10)
Având în vedere rezultatele inspecției, reducerea frecvenței controalelor fizice, prevăzută în Decizia 94/360/CE a Comisiei din 20 mai 1994 privind frecvența redusă a controalelor fizice care se aplică anumitor loturi de produse din țările terțe, în conformitate cu Directiva 90/675/CEE a Consiliului (4), nu se aplică produselor pescărești importate din Guineea.
(11)
Măsurile prevăzute de prezenta decizie sunt conforme cu avizul Comitetului permanent veterinar,
ADOPTĂ PREZENTA DECIZIE:
Articolul 1
„Direction nationale des pêches maritimes (DNPM)” din „Ministère de la pêche et de l'aquaculture” este autoritatea competentă în Guineea pentru verificarea și certificarea respectării cerințelor Directivei 91/493/CEE de către produsele pescărești.
Articolul 2
Produsele pescărești originare din Guineea trebuie să îndeplinească următoarele condiții:
1.
Să nu fi fost supuse altor operațiuni de preparare sau procesare în afară de refrigerare sau congelare.
2.
Fiecare lot trebuie însoțit de un certificat de sănătate animală original numerotat, completat, semnat, datat corespunzător și cuprinzând o singură foaie, în conformitate cu modelul din anexa A la prezenta decizie.
3.
Produsele trebuie să provină din unități, vase de prelucrare sau depozite frigorifice autorizate sau de pe vase frigorifice incluse în anexa B la prezenta decizie.
4.
Cu excepția produselor pescărești congelate, în vrac, destinate producerii de alimente conservate, toate pachetele trebuie să aibă marcate cu litere indelebile cuvântul „GUINEEA” și numărul autorizației/de înregistrare al unității, vasului de prelucrare, depozitului frigorific sau al vasului frigorific de origine.
Articolul 3
(1) Certificatele menționate la articolul 2 punctul 1 trebuie întocmite în cel puțin o limbă oficială a statului membru în care se efectuează verificările.
(2) Certificatele trebuie să includă numele, calitatea și semnătura reprezentantului DNPM și ștampila oficială a DNPM într-o culoare diferită de cea a altor mențiuni.
Articolul 4
La importul de produse pescărești din Guineea, statele membre nu aplică acestor produse frecvența redusă a controalelor fizice prevăzută în Decizia 94/360/CE.
Articolul 5
Anexa B se modifică doar pe baza rezultatelor unei inspecții locale.
Articolul 6
Prezenta decizie intră în vigoare după 60 de zile de la data publicării în Jurnalul Oficial al Comunităților Europene.
Articolul 7
Prezenta decizie se adresează statelor membre.
Adoptată la Bruxelles, 16 august 2001.